Rīgā, 2022.gada 17.februārī

Staņislava Broka Daugavpils Mūzikas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Staņislava Broka Daugavpils Mūzikas vidusskola un tās īstenotās izglītības programmas *Taustiņinstrumentu spēle/ Mūziķis pianists, koncertmeistars, Taustiņinstrumentu spēle/ Mūziķis akordeonists, ansambļa vadītājs, Stīgu instrumentu spēle/ Mūziķis vijolnieks, Stīgu instrumentu spēle/ Mūziķis altists, Stīgu instrumentu spēle/ Mūziķis kontrabasists, Stīgu instrumentu spēle/ Mūziķis ģitārists, Pūšaminstrumentu spēle/ Mūziķis flautists, ansambļa vadītājs, Pūšaminstrumentu spēle/ Mūziķis klarnetists, ansambļa vadītājs, Pūšaminstrumentu spēle/ Mūziķis saksofonists, ansambļa vadītājs, Pūšaminstrumentu spēle/ Mūziķis trompetists, ansambļa vadītājs, Pūšaminstrumentu spēle/ Mūziķis tubists, ansambļa vadītājs, Pūšaminstrumentu spēle/ Mūziķis mežradznieks, ansambļa vadītājs, Diriģēšana/ Kormeistars, kora dziedātājs, Vokālā mūzika/ Vokālists, kora dziedātājs, Mūzikas vēsture un teorija/ Mūziķis, mūzikas teorijas speciālists, Teātra māksla / Aktieris, Kokles spēle, Fagota spēle, Trombona spēle* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “ļoti labi”, tādējādi atzīstot, ka direktoram piemīt augsta līmeņa profesionalitāte un līderības prasmes, kas mērķtiecīgi virza skolu uz attīstību, ņemot vērā pārmaiņas un mūsdienu prasības.

Staņislava Broka Daugavpils Mūzikas vidusskolas stiprās puses ir spēja sagatavot Latvijai un pasaulei profesionāli izglītotus jaunos cilvēkus visās īstenojamajās izglītības programmās. Skola ir ļoti aktīvi iesaistās dažādos vietējos, valsts un starptautiskos projektos, kas ir veicinājuši izglītības iestādes atpazīstamību un pedagogu profesionālo izaugsmi. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 40 stundu vērošana attālināti;
3. Skolas (virtuāla) apskate kopā ar skolas direktoru.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
5. Attālināto mācību izpēte.
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes <https://sbdmv.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. veikt nepieciešamos pasākumus centralizētā eksāmena rezultātu uzlabošanai, tādējādi paaugstinot kvantitatīvos rezultātus un veicinot izglītības programmas mērķu sasniegšanu;
2. izstrādāt skolas vienotu pieeju pārbaudes darba temata un formatīvā vērtējuma kritēriju izstrādē, kā arī pielietot vienotu pieeju to atspoguļojumam E-klases žurnālā,
3. sadarbībā ar dibinātāju modernizēt un labiekārtot telpas dienesta viesnīcā, tādējādi nodrošinot estētisku un mūsdienīgu vidi, kā arī nodrošināt infrastruktūru pieejamību arī cilvēkiem ar īpašām vajadzībām;
4. rast risinājumu psihologa pieejamībai izglītības iestādē, tādējādi sniedzot profesionālu palīdzību un atbalstu dažādu psiholoģisku problēmu gadījumos, kā arī nodrošinot konsultēšanu, izglītošanu un garīgās veselības stiprināšanu;
5. rast risinājumu ēdināšanas pakalpojumu pieejamībai izglītības iestādē, tādējādi nodrošinot sabalansētu un veselīgu uzturu izglītojamajiem;
6. veicināt plašāku vecāku iesaisti izglītības iestādes darba pašvērtēšanā, plānošanā un lēmumu pieņemšanā, tādējādi kopīgi uzņemoties gan pienākumus, gan atbildību par izglītības iestādē notiekošajiem procesiem.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa